Professor: Helsegevinsten av vin er «hypet» opp
* Resveratrol er en type antioksidant som også kaller stilben og som finnes i skallet på rødvinsdruer, og i alle rødviner. Mengden varierer fra drue til drue. * Resveratrol er følsomt for oksygen og solstråler og finnes deror ikke i rosiner. * Interessen for substansen eksploderte i 2003 da forskning fra Harvard rapporterte at Resveratrol økte levetiden på gjærceller. Dette gav håp om å kunne skape en anti-aldringspille, men ingen har enda klart å lage det. Kilder: Wikipedia, Antioksidanter.no Vi har hørt det igjen og igjen - ekspertrådene og forskningen som bedyrer rødvinens fantasitske, helsefrembringende årsaker. Joda, man skal selvfølgelig drikke med måte, men en rekke studier har likevel funnet at rødvin, i moderate mengder, kan forlenge livet samt redusere faren for kreft, leddgikt og hjerte- og karsykdommer - blant annet. Nå heller imidlertid en ny studie kaldt vann i blodet til varmhjertige tilhengere av vin som en del av hverdagskostholdet. Kjent antioksidant I studien, som omtales av BBC, har en gruppe forskere fulgt nesten 800 innbyggere i Chianti-regionen i Italia - et område kjent for sine mange gode viner. Innbyggerne, alle i godt voksen alder, ga opplysninger om sitt kosthold, og bidro også med regelmessige urinprøver slik at forskerne kunne måle nivået av såkalt resveratrol - en antioksidant som finnes i drueskallet og i alle røde viner. Det franske paradoks Også en rekke tidligere studier har tatt for seg nettopp resveratrol. Noe av bakgrunnen er det man kan kalle «det franske paradok», nemlig at franskmenn, med sitt relativt fettrike kosthold, likevel har forholdsvis lave forekomster av hjerte- og karsykdommer. Mange har pekt på vinen - og nærmere bestemt dets innhold av resveratrol - som en mulig forklaring. Det har lenge vært trodd at resveratrol, som også finnes i mørk sjokolade og bær, kan bidra til å redusere betennelser i kroppen. Ingen sammenheng Men professor Richard Semba og hans kolleger ved Johns Hopkins University School of Medicine i Baltimore, USA, har i sin studie ikke funnet noe som støtter en slik hypotese. - Oppfatningen har vært at visse typer matvarer er bra for deg, fordi de inneholder resveratrol. Vi finner ikke noen slike sammenheng overhode, sier Semba ifølge BBC. Deltakerne i Sembas studie, som ble publisert mandag i tidsskriftet JAMA Internal Medicine, har blitt fulgt opp over en periode på ni år. I løpet av den tiden var det 268 som døde, 174 som utviklet hjertesykdom og 34 som fikk kreft. Nivået av resveratrol kunne ikke forklare noen av utfallene. Det antioksidanten så heller ikke ut til å gi lavere nivåer av betennelse i blodet. - Overdreven gevinst - Historien om resveratrol er nok et eksempel på at det blir veldig mye «hype» rundt helsegevinster ved noe, og så viser det seg at disse gevinstene ikke står seg ved nærmere undersøkelser, sier Semba. Professor i ernæring, Christian Drevon, er enig. - Funnene i denne studien passer godt med andre nyere data som også tyder på at det hos mennesker er minimale, hvis noen, effekter av resveratrol, sier Drevon til VG. - Fristende budskap - Har helseeffektene av rødvin vært «hypet» opp, slik en av forskerne bak studien sier? - Jeg er enig i at de gunstige helseeffektene av alkoholholdige drikker har vært fremmet på svakt grunnlag, sier professoren. Semba understreker samtidig at det godt kan tenkes at vin, så vel som både mørk sjokolade og bær, har helsebringende egenskaper, men disse må da skyldes andre fellesnevnere enn resveratrol, som denne studien har undersøkt. Som ekspertene ofte konkluderer: Det trengs mer forskning før vi vet noe sikkert.
Rødvin er trolig likevel ikke så sunt som vi skal ha det til. En ny, niårig studie antyder at vin slett ikke har de gunstige effektene man hittil har tilskrevet de gode druene.